R. Chmel, minister kultúry SR: (2004-05-26):
K dohode postupne pristúpili Grécko, Portugalsko, Španielsko, Švédsko, Rakúsko a Fínsko. Predmetná dohoda pozastavuje vykonávanie Dohody medzi vládou Československej socialistickej republiky a Medzinárodnou agentúrou pre atómovú energiu o uplatnení záruk na základe Zmluvy o nešírení jadrových zbraní z roku 1972, do ktorej Slovenská republika sukcedovala v roku 1993. Predmetom dohody je zabezpečenie medzinárodnej verifikácie mierového využívania jadrových materiálov v súlade s ustanoveniami Zmluvy a nešírení jadrových zbraní. Doteraz verifikačné aktivity v Slovenskej republike vykonávala výhradne Medzinárodná agentúra pre atómovú energiu so sídlom vo Viedni. Vstupom Slovenskej republiky do Európskej únie sa k už existujúcemu verifikačnému režimu pripojí verifikačný režim Európskej únie v zmysle zmluvy zakladajúcej Európske spoločenstvo pre atómovú energiu, ktorá je súčasťou prístupovej zmluvy Slovenskej republiky k Európskej únii. Implementácia dohody sa bude realizovať prostredníctvom nariadenia č. 3227/76 o uplatnení záruk EURATOM, ako aj prostredníctvom zákona Národnej rady Slovenskej republiky č. 130/1998 Zb. o mierovom využívaní jadrovej energie a o zmene a doplnení zákona č. 174/1968 Zb. o štátnom odbornom dozore nad bezpečnosťou práce v znení zákona Národnej rady č. 256/1994 Z. z., takzvaného atómového zákona. V zmysle uvedeného nariadenia sú právnické a fyzické osoby vlastniace jadrový materiál povinné priamo nahlasovať Európskej komisii zmeny v inventári jadrových materiálov, ako aj zabezpečiť prístup medzinárodných inšpektorov do priestorov a zariadení, kde sa nachádzajú jadrové materiály. Pre vašu informáciu uvádzam, že sa ročne na území Slovenskej republiky vykonáva zhruba 30 inšpekcií. Od vzniku Slovenskej republiky nebolo ani v jednom prípade konštatované porušovanie záväzkov vyplývajúcich z dohôd o mierovom využívaní jadrovej energie aj vďaka dôslednému uplatňovaniu atómového zákona Úradom jadrového dozoru Slovenskej republiky. Predkladanú dohodu považujeme za medzinárodnú hospodársku zmluvu všeobecnej povahy podľa čl. 7 ods. 4 ústavy. Preto je potrebné vyslovenie súhlasu Národnou radou Slovenskej republiky a následné vystavenie listiny o prístupe prezidentom Slovenskej republiky. Predmetná dohoda nemá dopad na štátny rozpočet, zamestnanosť a životné prostredie. Vážený pán predsedajúci, vážené pani poslankyne, vážení páni poslanci, dovoľujem si vás požiadať, aby Národná rada Slovenskej republiky vyslovila súhlas s pristúpením Slovenskej republiky k predmetnej dohode. Pokračoval by som, pán podpredseda, teraz druhým úvodným slovom k návrhu v nadväznosti na predchádzajú materiál č. 626. Vláda Slovenskej republiky predkladá návrh na prístup  Slovenskej republiky k Dodatkovému protokolu k Dohode medzi Rakúskou spolkovou republikou, Belgickým kráľovstvom, Dánskym kráľovstvom, Fínskou republikou, Spolkovou republikou Nemecko, Helénskou republikou, Írskou republikou, Talianskou republikou, Luxemburským veľkovojvodstvom, Holandským kráľovstvom, Portugalskou republikou, Španielskym kráľovstvom, Švédskym kráľovstvom, Európskym spoločenstvom pre atómovú energiu a Medzinárodnou agentúrou pre atómovú energiu o implementácii článku III ods. 1 a 4 Zmluvy o nešírení jadrových zbraní, ďalej len dodatkový protokol. Dodatkový protokol výrazným spôsobom rozširuje požiadavky na podávanie informácií o mierovom využívaní jadrovej energie, o importe a exporte jadrových materiálov a zariadení určených pre jadrovú energetiku, ako aj požiadavky na prístup medzinárodných inšpektorov do objektov právnických a fyzických osôb. Nevyhnutnosť posilniť medzinárodný kontrolný režim v tejto oblasti vyplynula z poznatkov, že niektoré krajiny v rozpore so svojimi medzinárodnými záväzkami sa snažili vyvinúť jadrové zbrane, respektíve vykonávali aktivity, ktoré nedeklarovali medzinárodnému spoločenstvu. Za účelom odhalenia týchto nedeklarovaných jadrových materiálov, zariadení a výskumnovývojových aktivít sa medzinárodné spoločenstvo podujalo v roku 1995 vypracovať medzinárodne záväzný dokument vo forme dodatkového protokolu k už existujúcim dohodám o kontrole jadrových materiálov. Implementáciu dodatkového protokolu umožní zákon č. 130/1998 Z. z. o mierovom využívaní jadrovej energie, ako aj nariadenie č. 3227/76 o uplatňovaní záruk EURATOM. Oba dokumenty sú v štádiu novelizácie, aby sa zabezpečilo plynulé uplatňovanie dodatkového protokolu v podmienkach Európskej únie. Gestorom týchto dokumentov na Slovensku je Úrad jadrového dozoru Slovenskej republiky. Predkladaný dodatkový protokol považujeme za medzinárodnú hospodársku zmluvu všeobecnej povahy podľa čl. 7 ods. 4 ústavy. Preto je potrebné vyslovenie súhlasu Národnou radou a následné vystavenie listiny o prístupe prezidentom Slovenskej republiky. Dodatkový protokol nemá dopad na štátny rozpočet, zamestnanosť a životné prostredie. Vážený pán predsedajúci, vážené pani poslankyne, vážení páni poslanci, dovoľujem si vás požiadať, aby Národná rada Slovenskej republiky vyslovila súhlas s pristúpením Slovenskej republiky k predmetnému protokolu. Ďakujem pekne, pán podpredseda.